Diari Oficial de la Generalitat Valenciana


Sumari del DOGV 3858, del 17-10-2000 (2000/8016)

ACORD de 20 de juliol de 2000, de la Comissió Territorial d'Urbanisme de Castelló, que fa referència a la modificació puntual número 8 de les Normes Subsidiàries de Planejament de Benlloch.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3858

Data del DOGV
:   17-10-2000

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2000/8016


Data del document
:   17-10-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Benlloc
    * pla d'urbanisme

ACORD de 20 de juliol de 2000, de la Comissió Territorial d'Urbanisme de Castelló, que fa referència a la modificació puntual número 8 de les Normes Subsidiàries de Planejament de Benlloch. [2000/M8016]
  
Vist l'expedient que fa referència a la modificació puntual número 8 de les Normes Subsidiàries de Planejament de Benlloch, i de conformitat amb els següents,
  
Antecedents
  
Primer. El Ple de l'Ajuntament de Benlloch, en la sessió de 21 de març de 2000, va acordar exposar al públic la modificació, la qual cosa es va dur a terme per mitjà dels anuncis publicats en el periòdic Mediterráneo de 25 de maig de 2000 i en el Diari Oficial de la Generalitat Valenciana de 18 de maig de 2000. Transcorregut el període d'informació al públic, durant el qual no es van formular al·legacions, la modificació va ser considerada aprovada provisionalment per la Resolució de l'Alcaldia de 20 de juny, després de la qual cosa l'expedient es va trametre al Servei Territorial d'Urbanisme, per a l'aprovació definitiva, el 26 de juny de 2000.
  
Mitjançant escrit del servei territorial d'urbanisme, de 27 de juny de 2000, es va comunicar a l'Ajuntament que l'acord d'aprovació provisional havia de ser adoptat pel ple de l'ajuntament. El Ple de l'Ajuntament de Benlloch, en la sessió de 6 de juliol de 2000, va aprovar provisionalment la modificació número 8 de les Normes Subsidiàries.
  
Segon. El projecte consta de memòria i plànols.
  
Tercer. L'objecte de la modificació consisteix a variar l'alineació del carrer C-113 en el tram que hi ha entre la unitat d'execució número 9 i el carrer Adjutori, en la façana corresponent a l'illa número 33, passant l'amplària del carrer C-113 de 4 a 8 metres. Amb aquesta modificació l'illa número 33 redueix la seua superfície en 132 m2 i la superfície edificable es redueix en 396 m2.
  
El canvi es justifica en la necessitat d'unificar l'amplària del vial, perquè coincidisca amb l'amplària establida per la modificació puntual número 3 de les normes, relatives a la unitat d'execució número 9. Així, la totalitat del carrer C-113 tindrà una amplària de 8 metres.
  
Fonaments de dret
  
Primer. La tramitació de la modificació de les Normes Subsidiàries de Planejament de Benlloch ha sigut correcta, d'acord amb el que estableix l'article 38 i concordants de la Llei 6/1994, de 15 de novembre, Reguladora de l'Activitat Urbanística (d'ara endavant LRAU), això en relació amb l'article 175 i 158 i següents del Reglament de Planejament de la Comunitat Valenciana, aprovat pel Decret 01/1998, de 15 de desembre (d'ara endavant RPCV).
  
Segon. La documentació està completa, als efectes del que estableix l'article 27 de la LRAU, això en relació amb l'article 45 i següents i concordants del RPCV.
  
Tercer. La modificació que s'examina comporta la introducció d'alteracions en l'ordenació detallada establida per les Normes Subsidiàries de Benlloch en l'àmbit urbà.
  
La determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, i en aquests casos l'administració té una àmplia llibertat per a elegir, entre les alternatives possibles, la forma en la qual el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser realitzada per l'ajuntament, des de la representació que li confereix la legitimació democràtica.
  
La LRAU recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el quals els òrgans representatius de la col·lectivitat local podran considerar l'oportunitat de les iniciatives urbanístiques que se li plantegen.
  
En el present cas, tenint en compte l'abast de la modificació no s'observen obstacles legals a la possible aprovació definitiva.
  
Quart. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda:
  
Aprovar definitivament la modificació puntual número 8 de les Normes Subsidiàries de Planejament de Benlloch.
  
Contra aquest acord, que no exhaureix la via administrativa, es podrà interposar un recurs administratiu d'alçada, en el termini d'un mes, davant el conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 20 de juliol de 2000.- El secretari de la Comissió Territorial d'Urbanisme: Fernando Renau Faubell.
  
València, 2 d'octubre de 2000.- El secretari general: Gaspar Peral Ribelles.